Potrivit ultimelor informații, începând cu luna mai, Lenovo și filiala sa, Motorola Mobility, se confruntă cu o interdicție de vânzare în Germania pentru toate dispozitivele ce includ module WWAN (Wireless Wide Area Network).
Această interdicție a fost impusă de tribunalul regional din München, reprezentând o victorie pentru dezvoltatorul american de tehnologie InterDigital într-un conflict legat de licențele pentru telefoanele mobile.
Decizia tribunalului afectează vânzările de smartphone-uri, tablete și laptopuri Lenovo în Germania. Interdicția a fost impusă după ce InterDigital a furnizat o garanție financiară de peste patru milioane de euro, ceea ce a permis punerea imediată în aplicare a sentinței, denumită "execuție provizorie".
Modulele WWAN sunt componente hardware integrate în dispozitivele mobile, care permit conectarea la internet prin rețelele de telefonie mobilă. Aceste module facilitează accesul la internet prin rețelele 3G, 4G LTE sau 5G, fără a fi nevoie de conexiune Wi-Fi, spune sursa.
Curtea a constatat că Lenovo încalcă un brevet al InterDigital legat de tehnologiile de conectivitate mobilă, conferindu-i companiei americane dreptul de a opri vânzarea produselor Lenovo care încalcă acest brevet în Germania. Lenovo a fost anterior implicată într-o dispută pe patente cu InterDigital, iar această decizie a tribunalului german este un nou capitol în acest conflict.
Lenovo respectă decizia curții din München, dar contestă condițiile licenței impuse de InterDigital, pe care le consideră nerezonabile și discriminatorii. Compania se pregătește pentru etapele ulterioare ale procesului, inclusiv pentru un eventual apel, sperând la o rezoluție favorabilă.